Συντεταγμένες: 37°50′44″N 23°49′36″E﻿ / ﻿37.84556°N 23.82667°E﻿ / 37.84556; 23.82667

Το **Κίτσι** είναι οικισμός της ανατολικής Αττικής που βρίσκεται νοτιοανατολικά του Υμηττού ανάμεσα στη Βάρη και το Κορωπί, κατά μήκος της Λεωφόρου Βάρης-Κορωπίου. Διοικητικά ανήκει στον δήμο Κρωπίας. Ο οικισμός αποτελείται κυρίως από νεόκτιστα σπίτια. Αναπτύχθηκε ραγδαία μετά την κατασκευή του νέου αεροδρομίου της Αθήνας στα Σπάτα και σύμφωνα με την απογραφή του 2001 έχει 3.204 κατοίκους. Η πληθυσμιακή του εξέλιξη είναι χαρακτηριστική της πληθυσμιακής έκρηξης στα Μεσόγεια κατά τη διάρκεια των τελευταίων δεκαετιών. Σύμφωνα με την πιο πρόσφατη απογραφή του 2011, οι μόνιμοι κάτοικοι είναι 4.788.

Στο ύψωμα Κόντρα Γκλιάτε έχει ανασκαφεί προϊστορικός οικισμός, ο οποίος εκτεινόταν πέρα από την κορυφή και στη ανατολική και δυτική πλαγιά του λόφου. Η θέση άρχισε να κατοικείται την 4η χιλιετία π.Χ. αλλά εγκαταλείφθηκε στις αρχές της 3ης χιλιετίας π.Χ. και στην ίδια θέση άκμασε οικισμός κατά τους μυκηναϊκούς χρόνους. Στη θέση Βουρβάτσι, βορειοδυτικά του λόφου, έχει εντοπιστεί μεγάλο νεκροταφείο των μυκηναϊκών χρόνων. Κατά την αρχαιότητα στον ίδιο λόφο βρισκόταν ο οικισμός Υπένερθεν Λαμπτραί (Κάτω Λαμπτρές), ο οποίος ήταν ο τρίτος μεγαλύτερος δήμος της κλασσικής Αθήνας από πλευράς αριθμού βουλευτών και πιθανότατα η επικράτειά του εκτεινόταν μέχρι τη θάλασσα. Στο λόφο έχει εντοπιστεί ιερό των Νυμφών, όπου σε ένα αποθετήρα εντοπίστηκαν ειδώλια γυναικείων μορφών των γεωμετρικών και αρχαϊκών χρόνων και ιερό πρέπει να υπήρχε και στον λόφο της Παναγίας Μεσοσπορίτισσας, στην οποία έχει ενσωματωθεί υλικό των κλασικών χρόνων. Κοντά στην κορυφή του λόφου Κόντρα Γκλιάτε σώζονται ερείπια παλαιοχριστιανικού ναού, του 5ου ή 6ου αιώνα μ.Χ.. 

Πορεία του πληθυσμού:

|  |  |  |  |  |  |
| --- | --- | --- | --- | --- | --- |
| **Έτος απογραφής** | 1971 | 1981 | 1991 | 2001 | 2011 |
| **Πληθυσμός** | 56 | 330 | 1.214 | 3.204 | 4.788 |

Παραπομπές
----------

1. ↑  Απογραφή 2001 Εθνική Στατιστική Υπηρεσία
2. 1 2  Ελένη Ανδρίκου, Κερασία Ντούνη, "Κίτσι - Θήτι Κορωπίου: Το παρόν και το μέλλον ενός αρχαίου δήμου, Σελ. 363-385.
3. ↑  Ό. Κακαβογιάννη, Δ. Παράς, Κ. Ντούνη & Π. Μιχαηλίδη (2009) «Μυκηναϊκό νεκροταφείο στο Βουρβάτσι, νεκροταφεία, υδραυλικά έργα και εγκαταστάσεις γεωμετρικών έως ύστερων κλασικών χρόνων στα Λαμπρικά» στο *Από τα Μεσόγεια στον Αργοσαρωνικό. Β΄ Εφορεία Προïστορικών και Κλασικών Αρχαιοτήτων. Το έργο μιας δεκαετίας, 1994-2003. Πρακτικά Συνεδρίου, Αθήνα, 18-20 Δεκεμβρίου 2003*, σελ. 259-272
4. 1 2 3  «Kiapha Thiti Excavation Project». *portal.cig-icg.gr*. Canadian Institute in Greece. Αρχειοθετήθηκε από το πρωτότυπο στις 9 Ιανουαρίου 2022. Ανακτήθηκε στις 9 Ιανουαρίου 2022.
5. ↑  «Κήρυξη του αρχαιολογικού χώρου του υψώματος Κόντρα Γκλιάτε και της πέριξ αυτού περιοχής στο Κίτσι Κορωπίου». Αρχειοθετήθηκε από το πρωτότυπο στις 9 Ιανουαρίου 2022. Ανακτήθηκε στις 9 Ιανουαρίου 2022.
6. ↑  Επίτομο γεωγραφικό Λεξικό, Σταματελάτου, Εκδ. Ερμής ISBN:960-320-133-2

|  |  |  |  |  |  |
| --- | --- | --- | --- | --- | --- |
| 

| π • σ • ε
Πόλεις, κωμοπόλεις, χωριά και οικισμοί του Δήμου Κρωπίας |
| --- |
|  |
| 
* Αγία Μαρίνα
* Άγιος Δημήτριος
* Καρελλάς
* Κίτσι
* Κορωπί
 |
|  |
| 
* Έδρα: Κορωπί
 |

 |